Eduardus de Pomiane
Eduardus de Pomiane Res apud Vicidata repertae: Nativitas: 20 Aprilis 1875; Circumdarium XVIII Lutetiae Obitus: 26 Ianuarii 1964; Circumdarium XV Lutetiae Patria: Francia Nomen nativum: Édouard Alexandre Pożerski Familia Genitores: Edward Pożerski; Olimpia Bielajew Familia: Q124627151 Eduardus de Pomiane, nomine natali Édouard Alexandre Pożerski (Lutetiae ad montem Martyrum natus die 20 Aprilis 1875; ibidem die 26 Ianuarii 1964 mortuus) fuit physiologus et scientiae culinariae eruditus. Subscriptione Pozerski 200 libros commentationesque de scientia biologica divulgari iussit. Nuncupatione De Pomiane 20 libros de re cibaria, cognitionibus scientificis repletos sed lectoribus minus eruditis destinatos, edidit; de eadem re programmata radiophonica ab anno 1929 usque in 1943 emisit contionesque publicas plus quam mille habuit. Filius Polonorum in Franciam refugorum, apud scholam Polonicam Parisiensem lyceumque Condorcet eruditus est. Facultatem scientiarum universitatis Parisiensis frequentavit; discipulus Alberti Dastre factus Sorbonae dissertationem de fermentis digestivis paravit. Inde ad Institutum Pasteur anno 1901 translatus est, ubi de physiologia digestiva usque in annum 1940 quaerebat. Eodem tempore novam scientiam coquinariam evolvebat, professor anno 1921 apud Institutum Hygiaenae Alimentariae promotus. Vocabulum gastrotechnie anno 1922 in libro Bien manger pour bien vivre primus invenit. Anno 1929 cum aliis Academiam gastronomorum Francicam condidit.